Glenn Beck

Glenn Lee Beck (sündinud 10. veebruaril 1964 Everettis, Washingtoni osariigis) on Ameerika Ühendriikide raadio- ja telesaatejuht, konservatiivne poliitikakommentaator, publitsist ja ettevõtja. 
Ta juhib Premiere Radio Networksi raadiosaadet "The Glenn Beck Program" ning juhtis Fox News Channelis omanimelist telesaadet "Glenn Beck". Ta kirjastab ka poliitilist ajakirja Fusion Magazine.

Maailmavaade

Ta on nimetanud ennast libertaarsete vaadetega konservatiiviks. Ta käivitas kampaania "Projekt 9/12". See on nimetatud 9 põhimõtte ja 12 väärtuse järgi ning Becki sõnul käsitleb ameeriklaste vaimsust pärast 11. septembri terrorirünnakuid. 
Ameerika usundiloo uurija Joanna Brooksi järgi mõjutab Becki poliitilist ideoloogiat Cleon Skousen (1913–2006), kes oli konservatiivne mõtleja, antikommunist ja John Birch Society toetaja. Eriti on Becki vaateid mõjutanud Skouseni raamat "The Naked Communist". 
Ta on toetanud Tea Party liikumise meeleavaldusi valitsuse maksupoliitika vastu. 2009. aasta aprillis tegi ta San Antonios sarnaselt meeleavalduselt otseülekande. 12. septembril 2009 korraldas konservatiivne liikumine FreedomWorks Washingtonis meeleavalduse, kus protestiti Obama poliitika vastu. Becki Projekt 9/12 oli meeleavaldajatele otseseks inspiratsiooniallikaks. 2010. aasta juunis nimetas konservatiivne ajakiri The Weekly Standard Becki ühe Tea Party liikumise juhtfiguurina.
2010. aasta veebruaris esines ta kõnega konservatiivsel CPAC-i (Conservative Political Action Conference) foorumil, kus ta väitis, et "progressivism on Ameerikas leviv vähk ning see õgib meie põhiseadust!"

Karjäär

2006. aasta jaanuaris teatas CNN-i Headline News, et Beck hakkab juhtima nende kanali uudiste ja kommentaaride saadet "Glenn Beck", mida näidati 8. maist 2006 kuni 16. oktoobrini 2008. Selle aasta kolmandas kvartalis oli tema saade pärast Nancy Grace'i saadet Headline Newsi populaarsuselt teine saade. Sama aasta oktoobri lõpus läks Beck üle Fox News Channelisse, kus ta juhtis omanimelist telesaadet. 6. aprillil 2011 teatasid Fox News ja tema enda meediaettevõte Mercury Radio Arts, et Beck lõpetab samal aastal oma saate tegemise, kuid otsustasid jätkata koostööd digitaalsete projektide alal. 
Peale televisiooni- ja raadiotöö on ta kirjutanud raamatuid. Tema romaan "The Overton Window" ilmus 2010. aasta suvel ning oli ulme kategoorias New York Timesi bestseller. 2009. aasta novembris teatas ta, et kirjutab raamatut pealkirjaga "The Plan", milles kirjeldatakse kindlaid põhimõtteid ja vajalikke samme, mis on vajalikud Ameerika Ühendriikide "taasasutamiseks". Hiljem teatati, et raamatu pealkirjaks saab siiski "Broke: The Plan to Restore Our Trust, Truth and Treasure"; raamat ilmus 2010. aasta oktoobris.

Poliitilised dispuudid

2006. aastal tegi ta teleintervjuu esimese muslimist USA kongresmeni Keith Maurice Ellisoniga ja palus tal tõestada, et ta ei tööta koos kodumaa vaenlastega. Ta lisas: "Ma ei süüdista teid selles, et te olete vaenlane, kuid niiviisi ma tunnen."
2009. aasta juulis hakkas ta oma raadiosaates kritiseerima president Barack Obama "roheliste töökohtade" nõustajat Van Jonesi ning jätkas seda hiljem oma Fox Newsi telesaates. Ta arvustas Jonesi tegevust vasakradikaalsetes organisatsioonides ning nimetas teda "kommunistlik-anarhistlikuks radikaaliks". 
Pärast seda nimetas ta Henry Louis Gatesi arreteerimisega seotud skandaali ajal president Barack Obamat rassistiks. Ta ütles Obama kohta: "Ma ütlen, et sellel sellil on probleem. Ma usun, et ta on rassist." Selle peale kutsus mustanahaliste rühmitus Color of Change, mille üks asutaja oli olnud Van Jones, ettevõtteid üles Becki saadet mitte toetama. ConAgra, GEICO, Procter & Gamble ja kindlustusettevõte Progressive ei soovinud tema saates enam oma reklaame näidata. Beck keeldus vabandamast ja väitis, et president ei ole kriitikast kõrgemal.
2009. aastal kritiseerisid Beck ja teised kommentaatorid organisatsiooni ACORN, sealhulgas valimispettuse eest 2008. aasta presidendivalimistel. 2009. aasta septembris näitas ta mitmeid katte all tehtud videoid, milles ACORN-i liikmed pakkusid sutenööri ja prostituudina esinenud ajakirjanikele ebasobivaid nõuandeid. Pärast videoklippide avalikustamist otsustasid Ameerika Ühendriikide parlamendi mõlemad kojad lõpetada organisatsiooni riikliku rahastamise.

Avalikud esinemised

2010. aasta jaanuaris-veebruaris alustas ta Fox Newsi kolleegi Bill O'Reillyga avalike esinemiste seeriat "The Bold and Fresh Tour 2010". Iga ürituse käigus olid Beck ja O'Reilly laval ning avaldasid arvamust mitut liiki küsimustes.

Restoring Honori meeleavaldus

28. augustil 2010 korraldas ta Washingtonis Lincolni memoriaali juures meeleavalduse, mida sponsoreeris Special Operations Warrior Foundation (erivägede veteranide toetusfond) ning toetas Tea Party liikumine. Kõnelejate seas olid endine vabariiklaste aspresidendikandiaat Sarah Palin ja dr Alveda King. Apoliitilisena välja kuulutatud ürituse eesmärgiks oli Ameerika "au taastamine" ja kutsuda rahvast üles pöörduma taas usu juurde.

Retseptsioon

Beck oli koos paljude teiste väljapaistvate Ameerika Ühendriikide avaliku elu tegelastega Barbara Waltersi 2009. aasta kümne kõige paeluvama isiku nimekirjas. 2010. aastal valis ajakiri Time ta 100 kõige mõjukama isiku sekka. Beck ise on võrrelnud ennast väljamõeldud saatejuhi Howard Beale'iga filmist "Televõrk" ("Network", 1976).
Humorist Jason Sudeikis parodeeris teda komöödiasaates "Saturday Night Live". Teda on parodeeritud ka saates "The Daily Show" ja joonisseriaalis "South Park".

Isiklikku

Ta on teist korda abielus. Esimese abielu lahutas ta 30-aastaselt; abielust sündis kaks tütart, Hannah ja Mary. Teise naise Taniaga on tal samuti kaks last, Raphe ja Cheyenne. Nad elavad USA Connecticuti osariigis. Glenn ja Tania on mormoonid. Glenn hakkas mormooniks 18-aastaselt ja Tania siis, kui temaga abiellus.